Gitte Lillelund Bech (V), 2012-03-22:
I Venstre har vi en meget klar holdning til skat.
Det skal nemlig kunne betale sig at arbejde.
Derfor er vi faktisk også enige i intentionerne i det fremsatte beslutningsforslag, som lige præcis vil sikre, at det altid godt kan betale sig at arbejde.
Vi mener fra Venstres side, at uanset om det giver meget lidt i økonomisk gevinst, er det faktisk et aktiv at være på arbejdsmarkedet frem for at være på offentlig forsørgelse.
Jeg vil i den forbindelse faktisk indskyde, at det viser al lykkeforskning.
Det med, at man har et job at stå op til, et job at komme til, og at man så i øvrigt ikke kan tjene mere ved at ligge hjemme på sofaen, er sådan set det, der gør forskellen.
Vi skal kunne sænke skatten for dem, der går på arbejde, og måske endda skære i det offentlige forbrug for at kunne gøre det.
Jeg har også noteret mig, at skatteministeren her så sent som for 2 minutter siden på talerstolen gjorde meget ud af, at regeringen mener, at det skal kunne betale sig at gå på arbejde, og derfor skal vi have en skattereform.
Jeg må altså bare konstatere, at regeringen siger et og gør noget andet.
Den røde regering har, som vi også var inde på i debatten lige før, gennemført ændringer i kontanthjælpssystemet.
Det skete før jul, ved at regeringen sammen med sit støtteparti fjernede kontanthjælpsloftet, starthjælpen og 225-timers-reglen.
Jeg har et svar, som klart tilkendegiver, at lige præcis det at fjerne kontanthjælpsloftet, starthjælpen og 225-timers-reglen betyder, at man sender 2-3.000 mennesker ud af arbejdsmarkedet.
Regeringen har sådan set med sin lovgivning før jul skabt, at der er 2-3.000 mennesker, for hvem det netop ikke kan betale sig at gå på arbejde.
Ud over at det for dem ikke kan betale sig at gå på arbejde, koster det sådan set statskassen 800 mio. kr. at sende dem ud af arbejdsmarkedet.
Det kan godt være, skatteministeren bryster sig af, at det her var en fantastisk finanslov, og at man ville sørge for at passe på Danmarks økonomi.
Jeg synes nu, at det er helt forkert at anvende 800 mio. kr. på den måde.
Regeringen gør et, og siger noget andet; siger et, og gør noget andet, og jeg har faktisk meget svært ved at tro på, at regeringen rent faktisk mener, at det skal kunne betale sig at arbejde.
Hvis regeringen – jeg vil ikke sige skatteministeren, nu siger jeg regeringen, og jeg ved godt, at skatteministeren står og siger mig heroppe, men skatteministeren taler jo på hele regeringens vegne – vil stå ved sine ord og rent faktisk gøre sine ord til handling, bør han komme med en fuldt finansieret skattereform, der sikrer, at det kan betale sig at gå på arbejde – sådan en vil vi gerne se.
Vi har spurgt gentagne gange, hvornår udspillet kommer, og vi har ikke fået svar.
Det tror jeg at både Liberal Alliance, som har fremsat forslaget, og så også mit og de øvrige partier i Folketinget er noget interesseret i at vide.
Vi er i Venstre meget optaget af holdbare løsninger, og vi er også meget optaget af, at finansieringen skal være på plads.
Jeg vil sige, at selv om vi er meget, meget positivt stemt for beslutningsforslaget, er vi ikke sikre på, at finansieringen, som alene er nævnt som værende en reduktion i det offentlige forbrug, er nok til at gøre det.
Derfor må jeg også sige, at vi desværre ikke, som forslaget ligger nu, kan stemme for forslaget.